Id-Deċiżjoni tal-Kummissjoni
tat-12 ta’ Frar 2001
li temenda d-Deċiżjoni Nru 93/195/KEE dwar il-kundizzjonijiet tas-saħħa ta’ l-annimali u ċ-ċertifikazzjoni veterinarja għad-dħul mill-ġdid taż-żwiemel irreġistrati għat-tlielaq, għall-kompetizzjonijiet u għall-avvenimenti kulturali wara esportazzjoni temporanja
(innotifikata taħt id-dokument bin-numru C(2001) 347)
(Test b’rilevanza għaż-ŻEE)
(2001/144/KE)
IL-KUMMISSJONI TAL-KOMUNITAJIET EWROPEJ,
Wara li kunsidrat it-Trattat li jistabbilixxi l-Komunità Ewropea,
Wara li kunsidrat id-Direttiva tal-Kunsill 90/426/KEE tas-26 ta’ Ġunju 1990 dwar il-kondizzjonijiet tas-saħħa ta’ l-annimali li jirregolaw il-moviment u l-importazzjoni ta’ l-ekwidi minn pajjiżi terzi [1], kif l-aħħar emendata bl-Att ta’ l-Adeżjoni ta’ l-Awstrija, il-Finlandja u l-Isvezja, u b’mod partikolari l-Artikolu 19(ii) tagħha,
Billi:
(1) Skond id-Deċiżjoni tal-Kummissjoni 93/195/KEE [2], kif l-aħħar emendata bid-Deċiżjoni 2000/754/KE [3], id-dħul mill-ġdid taż-żwiemel irreġistrati għat-tlielaq, għall-kompetizzjonijiet u għall-avvenimenti kulturali wara l-esportazzjoni temporanja huwa ristrett għaż-żwiemel li nżammu anqas minn 30 jum f’pajjiż terz.
(2) Biex isir eħfef għaż-żwiemel li joriġinaw fil-Komunità li jieħdu sehem fit-Tazza tad-Dinja tar-Reżistenza ta’ l-Emirati Għarab Magħquda dan il-perjodu taż-żmien għandu jitwal għal ta’ l-anqas 60 jum.
(3) Il-miżuri pprovvduti f’din id-Deċiżjoni huma skond l-opinjoni tal-Kumitat Veterinarju Permanenti,
ADOTTAT DIN ID-DEĊIŻJONI:
Artikolu 1
Id-Deċiżjoni Nru 93/195/KEE hija emendata kif ġej:
1. Jiżdied is-seba’ inċiż ma’ l-Artikolu 1 kif ġej:
"- ikunu ħadu sehem fit-Tazza tad-Dinja tar-Reżistenza ta’ l-Emirati Għarab Magħquda u jissodisfaw il-kundizzjonijiet stabbiliti fiċ-ċertifikat tas-saħħa skond il-mudell iddikjarat fl-Anness VII ma’ din id-Deċiżjoni."
2. L-Anness ta’ din id-Deċiżjoni huwa miżjud bħala l-Anness VII.
Artikolu 2
Din id-Deċiżjoni hija indirizzata lill-Istati Membri.
Magħmula fi Brussell, fit-12 ta’ Frar 2001.